Samband íslenskra sveitarfélaga ( SÍS ) hefur greint sveitarfélögum landsins frá því að þeim sé með öllu óheimilt að greiða starfsmönnum sínum sem eru félagsmenn Starfsgreinasambandsins ( SGS ) eingreiðslu sem sambandið hefur farið fram á . Þetta kemur fram í tölvupósti sem SÍS sendi á sveitarfélögin og Fréttablaðið hefur undir höndunum . Blátt bann við eingreiðslum Aðrir starfsmenn sveitarfélaganna , sem ekki eru félagsmenn í SGS , fá hins vegar eingreiðsluna sem fylgir endurskoðun viðræðuáætlana í núverandi kjaradeilum . SGS hefur þannig vísað kjaradeilunum til ríkissáttasemjara og því segir SÍS að viðræðuáætlun þess væri þar með fallin úr gildi . SÍS hefur nú sent ítrekunarpóst á öll sveitarfélögin þar sem þeim er greint frá því að þeim sé „ óheimilt með öllu “ að greiða þessum starfsmönnum sínum umræddar eingreiðslur . Var þetta gert í kjölfar þess að SGS leitaði til sveitarfélaganna sjálfra eftir að SÍS neitaði að ræða slíka greiðslu við þau . Vísar sambandið þá í fullnaðarumboð sitt til kjarasamningagerðar fyrir hönd sveitarfélaganna í landinu . Síðari blaðsíða tölvupóstsins frá SÍS til framkvæmdastjóra sveitarfélaga , mannauðsstjóra og launafulltrúa . Á þeirri fyrri er endurskoðun viðræðuáætlana við önnur stéttarfélög en þau sem eru aðildarfélög SGS . „ Í gangi er alvarleg kjaradeila við áðurnefnd stéttarfélög þar sem samninganefnd Sambands íslenskra sveitarfélaga stendur í eldlínunni við að verja gríðarlega fjárhagslega hagsmuni sveitarfélaganna , “ segir í póstinum . „ Í þessu ljósi er afar mikilvægt að sveitarfélög sýni samstöðu og hafi ekki afskipti af kjarasamningagerðinni með framkvæmd eingreiðslu / innágreiðslu . “ Þá eru sveitarfélögin aftur minnt á umboð SÍS sem sveitarfélögin hafa gefið því . Það sé fullnaðarumboð og þeim sé ekki heimilt að hafa afskipti af kjarasamningagerð . Þá hafi sveitarfélögin skuldbundið sig til að hlíta markmiðum og stefnu sambandsins í kjaramálum og þeim kjarasamningum sem sambandið gerir fyrir þeirra hönd . Kjörnum fulltrúum bannað að taka sjálfstæðar ákvarðanir „ Mér finnst þetta vera ótrúleg ósvífni hjá þeim , “ segir Björn Snæbjörnsson , formaður SGS í samtali við Fréttablaðið . „ Að þeir skuli senda svona bréf frá sér þar sem þeir banna kjörnum sveitarstjórnarmönnum að taka sjálfstæðar ákvarðanir eins og þeir séu bara undir ægivaldi . “ Hann segir þá að það sé skrýtið að samtök sem séu stofnuð fyrir sveitarfélögin með hagsmuni þeirra í huga skuli senda sveitarfélögunum skilaboð af þessu tagi . „ Þetta eru bara hálfgerðar hótanir , að það megi alls ekki verða við neinu því sem við vorum að fara fram á við þau , “ útskýrir hann . Björn Snæbjörnsson , formaður SGS . SGS hafi þannig sent hvatningarbréf á öll sveitarfélögin þar sem þau voru hvött til að greiða þessum starfsmönnum sínum einnig greiðslurnar þrátt fyrir að félögin ættu í kjaradeilum við SÍS sem vildi ekki heimila þær . „ Við vorum bara að höfða til sveitarstjórnarmanna með það að þeir væru ekki að mismuna starfsfólki sveitarfélaga eftir því hvort það væri í Starfsgreinasambandinu eða einhverju öðru sambandi , “ heldur Björn áfram . „ Þetta eru sveitarstjórnarmenn sem eru kosnir af íbúum sveitarfélaga og margir hverjir hafa lýst því yfir í kosningaundirbúningi að góðir starfsmenn og hæft starfsfólk sé það besta sem til sé í sveitarfélögunum . Svo á að neita þeim um þessar eingreiðslur , “ segir Björn . „ Ég trúi því ekki að sveitarstjórnarmenn vítt og breitt um landið ætli að láta múlbinda sig svona af samtökunum , “ segir Björn að lokum vongóður um að einhver sveitarfélög sjái sér fært að greiða greiðslurnar þrátt fyrir skilaboð SÍS .